Source: https://domov.sme.sk/c/4253688/do-noveho-rozhodnutia-najvyssieho-sudu-spravuje-strbske-pleso-obec-strba.html
Timestamp: 2017-11-21 06:34:14+00:00
Document Index: 972343

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Do nového rozhodnutia Najvyššieho súdu spravuje Štrbské Pleso obec Štrba - domov.sme.sk
Do nového rozhodnutia Najvyššieho súdu spravuje Štrbské Pleso obec Štrba
Štrbské pleso do času, kým Najvyšší súd (NS) SR nerozhodne nanovo vo veci, naďalej zostáva pod správou Štrby. Uviedlo to pre agentúru SITA ministerstvo vnútra. Podľa tohto ...
8. jan 2009 o 14:47 SITA
BRATISLAVA. Štrbské pleso do času, kým Najvyšší súd (NS) SR nerozhodne nanovo vo veci, naďalej zostáva pod správou Štrby. Uviedlo to pre agentúru SITA ministerstvo vnútra. Podľa tohto názoru tak kompetencie, ako výber daní či poplatkov zabezpečuje pre Štrbské Pleso obec Štrba.
Primátor mesta Vysoké Tatry Ján Mokoš i starosta obce Štrba Michal Sýkora dnes zvolali do Bratislavy tlačové besedy, kde prezentovali svoj pohľad na stav po rozhodnutí Ústavného súdu (ÚS) SR a to, kto má zabezpečovať správu Štrbského Plesa.
Starosta Štrba Michal Sýkora povedal, že podľa aktuálneho výpisu z katastra je Štrbské Pleso stále súčasťou katastrálneho územia obce Štrba. Preto je obec Štrba povinná zabezpečovať a vykonávať správu územia, ktoré je vedené ako súčasť jej katastrálneho územia. Predstavitelia obce Štrba sú presvedčení, že rozhodnutie ÚS SR, ktorý zrušil rozhodnutie NS SR a vrátil ho na ďalšie konanie, nie je rozhodnutím o zmene súčasného katastrálneho územia obce.
"Nález Ústavného súdu SR sa nezapisuje ani v katastri, ani v dokumentoch, nález len deklaruje, v čom bola porušená Ústava SR a čo si ÚS SR praje, aby všeobecné súdy doriešili," povedal Sýkora s tým, že tak, ako čakali 18 rokov, budú aj teraz čakať, ako súdy rozhodnú. "To je náš legitímny postoj a nie, že na základe nálezu Ústavného súdu SR my to zoberieme a potom sa uvidí, čo bude," reagoval na správanie sa samosprávy mesta Vysoké Tatry. Na ďalšie kroky je preto podľa Sýkoru potrebné počkať do nového rozhodnutia Najvyššieho súdu SR.
Sýkora zdôraznil, že "Štrbania" nechcú bojovať, správajú sa korektne, sú pokojní a zatiaľ len reagujú na kroky mesta Vysoké Tatry . "Ešte sme neprešli do ofenzívy. To keď prejdeme do ofenzívy, to budete cítiť," poznamenal. Sýkora tvrdí, že Štrbe ide o rozvoj Štrbského Plesa.
Naopak, podľa primátora Mokoša patrí správa Štrbského Plesa po minuloročnom rozhodnutí Ústavného súdu SR pod mesto Vysoké Tatry. Jeho občania by preto mali platiť všetky poplatky a dane mestu Vysoké Tatry, povedal dnes na tlačovej besede primátor Mokoš. Zdôraznil, že rozhodnutie ÚS SR znamená zrušenie rozhodnutia Najvyššieho súdu SR, na základe ktorého prešla správa Štrbského Plesa spod mesto Vysoké Tatry na obec Štrba. Mokoš je presvedčený, že zrušením tohto rozhodnutia je preto neplatný aj zápis do katastra, kde Štrbské Pleso figuruje ako súčasť obce Štrba.
Primátor mesta Vysoké Tatry je za pokojné vyriešenie celého sporu. Ako povedal, je ochotný rokovať so starostom Štrby Michalom Sýkorom, ale ten doterajšie ponuky neakceptoval. "Myslím si, že by žiaden boj o územie, nech ho starosta Štrby akokoľvek veľmi chce, nemal naštrbiť princípy právneho štátu, Ústavy SR, ktorá je jeho základom a autoritu Ústavného súdu SR, ktorý je garanciou dodržiavania ústavných práv," zdôraznil Mokoš. Od Sýkoru preto očakáva, že ako starosta obce pôjde občanom príkladom tým, že preukáže zmysel pre spravodlivosť a rešpekt pred zákonom. Vysoké Tatry sú pripravené využiť všetky právne prostriedky, aby rozhodnutie Ústavného súdu SR bolo rešpektované. Mokoš poznamenal, že Štrbské Pleso a celá oblasť Vysokých Tatier je tak dôležité územie, že pre upokojenie situácie by v rámci svojich možností mala zasiahnuť aj vláda či Národná rada SR.
Spor medzi Štrbou a Vysokými Tatrami sa začal v roku 1997, keď obec Štrba požiadala o reštitúciu územia Štrbského Plesa podľa vtedy platného katastrálneho zákona. Podľa tohto zákona sa mohli obce uchádzať o územia, ktoré im boli odňaté v rokoch 1948 až 1989. V júli 1998 katastrálny odbor Okresného úradu v Poprade vyhovel obci Štrba.
Mesto Vysoké Tatry sa voči tomuto rozhodnutiu odvolalo. Krajský súd v Prešove v roku 1999 zrušil rozhodnutie okresného úradu a vec vrátil na nové konanie. Táto situácia sa z rôznych dôvodov ešte niekoľkokrát zopakovala. Až v roku 2005 Najvyšší súd SR presunul spor na Krajský súd v Banskej Bystrici. Ten opäť rozhodol v prospech obce Štrba a rozhodnutie Krajského súdu v Banskej Bystrici potvrdil v roku 2007 aj Najvyšší súd SR, kde sa odvolalo mesto Vysoké Tatry.
Na základe rozhodnutia NS SR z minulého roka prešla k 1. januáru 2008 správa Štrbského Plesa spod mesta Vysoké Tatry, vrátane zápisu do katastra, pod obec Štrba. Mesto Vysoké Tatry sa v celej veci obrátilo na ÚS SR. Ten vlani 9. septembra na neverejnom zasadnutí zrušil rozhodnutie NS SR z 3. mája 2007, na základe ktorého obec Štrba získala Štrbské Pleso, a celú vec mu vrátil na ďalšie konanie. Ústavný súd zároveň rozhodol, že bolo porušené základné právo mesta Vysoké Tatry na súdnu a inú právnu ochranu a porušené bolo aj základné právo mestského zastupiteľstva vo Vysokých Tatrách. Na základe rozhodnutia ÚS SR mesto Vysoké Tatry oznámilo obci Štrba, že od 1. januára 2009 opäť preberá správu Štrbského Plesa. Obec Štrba s tým však nesúhlasí.